FINANSAVISEN: Rasiah R. Leon kom til Norge som flykning fra Sri Lanka i 1998. Etter et par års frustrasjon over høye ringepriser til utlandet, grunnla han mobilselskapet Lebara sammen med to andre. Det ble en gullgruve, skriver Finansavisen. I september hadde selskapet over 3,5 millioner kunder.I fjor mer enn doblet Leon formuen til 624 millioner kroner, fra 303 millioner kroner i 2015. Etter salget av Lebara i september, hvor gründeren eide en tredjedel av aksjene, vil formuen neste år mangedobles.MilliardgevinstI 2008 ble Lebara i Norge solgt til Network Norway, og omdøpt til MyCall. Lebara-gruppen fortsatte imidlertid å vokse raskt i utlandet.To år senere ble Lebara Group verdsatt til en milliard dollar av storbanken Royal Bank of Scotland. Da eide Rasiah R. Leons selskap en tredjedel av telekomkonsernet, skriver Finansavisen.I september solgte de tre gründerne seg ut av Lebara, og det sveitsiske selskapet Palmarium overtok. Prisen er ikke kjent, men Finansavisen erfarer at verdsettingen på 1 milliard dollar er i nærheten av hva selskapet ble verdsatt til ved salget.- Da vi fikk et tilbud vi var veldig fornøyd med, så slo vi til på det. Vi har hatt salget i tankene en stund, og har startet å gjøre andre investeringer. Leon Holding har hatt et overskudd på nesten en halv milliard mellom 2008 og i fjor, så vi har jobbet med mye annet også, sier adm. direktør Thor Erling W. Hansen i Leon Holding til finansavisen.- Vært heldigeSiden 2011 har selskapet foretatt større investeringer utenfor telekomindustrien. Leon Holding har blant annet investert i eiendomsprosjekter, hovedsakelig i næringseiendom.- Fra 2008 har eiendomsinvesteringene gått veldig bra. Vi kjøpte en del i London i 2009 etter finanskrisen, som vi har vært heldige med. Vi ser at vi får høyere avkastning på eiendom i utlandet, og har blant annet investert i Sri Lanka og India, i tillegg til Storbritannia. Noe av verdiene er allerede realisert, men vi er også på vei til å realisere mer, sier Hansen til Finansavisen.